## Rješenje Hrvatske narodne banke o dopuštanju provedbe koncentracije koja će nastati pripajanjem Varaždinske banke d.d., Zagrebačkoj banci d.d.

### NN 54/2004 (28.4.2004.), Rješenje Hrvatske narodne banke o dopuštanju provedbe koncentracije koja će nastati pripajanjem Varaždinske banke d.d., Zagrebačkoj banci d.d.

# hrvatska narodna banka

1231

Na
temelju članka 39. stavka 2. pod i) Zakona o Hrvatskoj narodnoj banci (»Narodne
novine«, br. 36/2001.), a u vezi s člankom 40. Zakona o bankama (»Narodne
novine«, br. 84/2002.) i točkom 9.1.1. Odluke o zaštiti tržišnog natjecanja
unutar ban­kar­skog sektora (»Narodne novine«, br. 48/2003.), odlučujući
povodom prijave namjere provedbe koncentracije koju je podnijela Zagrebačka
banka d.d. sa sjedištem u Zagrebu, Paromlinska 2, gu­ver­ner Hrvatske narodne
banke donosi

## RJEŠENJE

1.
Ocjenjuje se dopuštenom provedba koncentracije koja će nastati pripajanjem Varaždinske
banke d.d., Varaždin, Kapucinski trg 5, Zagrebačkoj banci d.d., Zagreb,
Paromlinska 2.

2. Ovo
je rješenje konačno u upravnom postupku.

3. Ovo će
rješenje biti objavljeno u »Narodnim novinama«.

```
Obrazloženje
```

23. listopada 2003. Zagrebačka banka d.d., Zagreb,
Paromlinska 2, podnijela je Hrvatskoj narodnoj banci Prijavu namjere provedbe
koncentracije u smislu članka 40. Zakona o bankama (»Narodne novine«, br.
84/2002.) i točke 7. Odluke o zaštiti tržišnog natjecanja unutar bankarskog
sektora (»Narodne novine«, br. 48/2003.; u nastavku teksta: Odluka). 10.
studenoga 2003. Hrvatska narodna banka zatražila je od Zagrebačke banke d.d.
dopunu prijave namjere provedbe koncentracije. Dopune prijave dostavljene su
Hrvatskoj narodnoj banci 19. studenoga 2003. i 17. ožujka 2004.

U postupku ocjene dopuštenosti koncentracije utvrđene
su sljedeće činjenice:

1. Sudionici koncentracije jesu Zagrebačka banka
d.d., Zagreb, Paromlinska 2 i Varaždinska banka d.d., Varaždin, Kapucinski trg
5.

2. Varaždinska banka d.d., Varaždin, članica je Grupe
Zagrebačke banke, a obje su banke članice Grupe UniCredito Italiano, koja je
imatelj 2.365.096 dionica Zagrebačke banke d.d., što čini 81,906% temeljnoga
kapitala Zagrebačke banke d.d., dok je Allianz AG imatelj 394.981 dionice
Zagrebačke banke d.d., što čini 13,668% njezina temeljnoga kapitala.

3. Zagrebačka banka d.d. imatelj je 1.544.989 dionica
Varaždinske banke d.d. što čini 93,8% temeljnoga kapitala, na osnovi čega i
danas ima potpunu kontrolu te realizira obveze i odgovornosti nadređene banke u
odnosu na Varaždinsku banku d.d. Preostalih 102.112 dionica Varaždinske banke
d.d., što čini 6,2% temeljnoga kapitala Banke, u vlasništvu je 361 dioničara.

4. Pravni je oblik koncentracije pripajanje, pri čemu
Zagre­bačka banka d.d. kao preuzimatelj pripaja Varaždinsku banku d.d. kao
pripojeno društvo i preuzima svu njezinu imovinu, prava i obveze.

5. Pravni temelj koncentracije jest Ugovor o
pripajanju sklop­ljen 17. ožujka 2004. između Zagrebačke banke d.d. i Varaždinske
banke d.d., kojim je utvrđeno da temeljni kapital Zagrebačke banke d.d. iznosi
147.752.202,13 eura i da je podijeljen na 2.884.928 dionica, od čega 2.873.603
redovnih dionica, nominalne vrijednosti 51,12919 eura, te 11.325 povlaštenih
dionica, nominalne vrijednosti 73,04 eura. Temeljni kapital Varaždinske banke
d.d. iznosi 164.710.100,00 kn i podijeljen je na 1.647.101 redovnu dionicu
nominalne vrijednosti 100,00 kn. Ugovorne su strane suglasne da se Varaždinska
banka d.d. pripoji Zagrebačkoj banci d.d. prijenosom cijele imovine na Zagrebačku
banku d.d. bez provođenja postupka likvidacije, a Zagrebačka banka d.d.
preuzima sva prava i obveze Varaždinske banke d.d. u zamjenu za svoje dionice.
Imovina i obveze Varaždinske banke d.d. prenijet će se po knjigovodstvenoj
vrijednosti iz financijskih izvješća (bilance), koja će biti sastavljena na
datum koji prethodi datumu nastanka statusne promjene (datum upisa pripajanja u
sudski registar u koji je upisan preuzimatelj), u financijska izvješća
(bilancu) Zagrebačke banke d.d.

Ugovorne
su strane na temelju svojih revidiranih financijskih izvješća za 2003. godinu,
kao završnih financijskih izvješća, izradile procjenu vrijednosti dionice
Zagrebačke banke d.d. i Varaždinske banke d.d. i utvrdile vrijednost jedne
dionice Zagre­bačke banke d.d. u visini od 3.000,00 kn, a vrijednost jedne
dionice Varaždinske banke d.d. u visini od 375,00 kn. Slijedom iznijetoga
ugovorne su strane utvrdile zamjenu dionica u omjeru 8:1. Ako pojedini dioničar
Varaždinske banke, s obzirom na utvrđeni omjer zamjene dionica, ne bude u
trenutku zamjene dionica raspolagao brojem dionica Varaždinske banke d.d.
djeljivim sa 8, Zagrebačka banka tom će dioničaru za svaku dionicu Varaždinske
banke d.d. koja prelazi broj djeljiv sa 8, isplatiti doplatu u novcu u visini
375,00 kn za jednu dionicu Varaždinske banke d.d.

Povjerenik
za preuzimanje dionica i doplata u novcu jest Središnja depozitarna agencija,
sa sjedištem u Zagrebu, Ksaver 200. Imovina i obveze Varaždinske banke d.d.
prelaze na Zagre­bačku banku d.d. danom upisa pripajanja u sudski registar u
koji je upisana Zagrebačka banka d.d. i istim danom prestaje postojati Varaždinska
banka d.d. Na Zagrebačku banku d.d. prenijet će se svi ugovori o radu koje je
sklopila Varaždinska banka d.d., s tim da će se radnici rasporediti na radna
mjesta u skladu s aktima Zagrebačke banke d.d. i Zakonom o radu. Ugovor o
pripajanju postat će valjan nakon što ga svojom odlukom odobri skupština Varaždinske
banke d.d.

6. Ciljevi su pripajanja efikasnije poslovanje i
upravljanje, što se namjerava ostvariti racionalnijim korištenjem resursa i
standardizacijom usluga i procedura u jednoj, sjedinjenoj banci. S pripajanjem
se očekuje stvaranje 92 milijuna kuna nove vrijednosti za Grupu Zagrebačke
banke u razdoblju od 2003. do 2006. godine. Pripajanjem će se postići i poboljšanje
ponude i usluga klijentima (širenje palete proizvoda i usluga u sadašnjoj Varaždinskoj
banci d.d., unaprjeđenje sposobnosti prodajnog osoblja, ujednačavanje kanala
distribucije – telefonsko i elektronsko ban­karstvo, bankomati i ujednačavanje
razlike u kamatnim stopama banaka sudionica pripajanja).

7. Kao mjerodavno tržište određeno je tržište
univerzalnog bankarstva na području Republike Hrvatske. Mjerodavno tržište u
svojoj proizvodnoj dimenziji (tržište univerzalnog bankarstva) određeno je na
temelju usluga koje pružaju banke sudionice koncentracije. Iako je Varaždinska
banka d.d. svojom poslovnom mrežom (podružnice, poslovnice i bankomati)
prisutna samo na području Varaždinske i Međimurske županije te na području
Grada Zagreba i Zagrebačke županije, a Zagrebačka banka d.d. svojom mrežom
poslovnica, podružnica i bankomata nije prisutna na području Varaždinske i Međimurske
županije, u konkretnom slučaju, imajući na umu da je Varaždinska banka od 2000.
godine članica Grupe Zagrebačke banke, te imajući na umu rasprostranjenost
poslovne mreže Zagrebačke banke d.d. i njezino značenje za cjelokupni bankarski
sustav Republike Hrvatske, kao mjerodavno tržište u svojoj zemljopisnoj
dimenziji određeno je područje cijele Republike Hrvatske.

§ *Analiza mjerodavnog tržišta prema kreditima*

Prema
podacima Hrvatske narodne banke na dan 31. prosinca 2003. udio Zagrebačke banke
d.d. u ukupno izdanim kreditima na bankarskom tržištu Republike Hrvatske
iznosio je 23,44%. Varaždinska banka d.d. sudjelovala je na dan 31. prosinca
2003. u ukupno izdanim kreditima bankarskog sustava Republike Hr­vat­ske sa
2,39%. U skladu s navedenim Grupa Zagrebačke banke bila je prema ukupno izdanim
kreditima na prvom mjestu s tržišnim udjelom od 25,82%,

§ *Analiza mjerodavnog tržišta prema depozitima*

Prema
podacima Hrvatske narodne banke Zagrebačka banka d.d. imala je na dan 31.
prosinca 2003. ukupno primljenih depozita u iznosu koji čini 25,66% od ukupno
primljenih depozita unutar bankarskog sustava Republike Hrvatske. Na isti dan
udio Varaždinske banke d.d. u depozitima bankarskog sustava iznosio je 1,85%,
tako da je Grupa Zagrebačke banke s tržišnim udjelom od 27,51% na tržištu
univerzalnog bankarstva Republike Hrvat­ske bila na prvom mjestu s obzirom na
ukupno primljene depozite.

§ *Analiza mjerodavnog tržišta prema ukupnoj aktivi*

Na dan 31. prosinca 2003. Varaždinska banka d.d.
imala je ukupnu aktivu u vrijednosti od 4.133.237.000,00 kn, što čini 2,02%
ukupne aktive bankarskog sektora Republike Hrvatske. S aktivom od
49.546.645.000,00 kn Zagrebačka banka d.d. imala je 24,23% ukupne aktive
bankarskog sektora Republike Hrvatske. Ukupni tržišni udio Grupe Zagrebačke
banke d.d. iznosio je 26,25%, te je prema svom udjelu u ukupnoj aktivi
bankarskog sektora Republike Hrvatske ova grupa držala prvo mjesto.

8. Udjeli sudionika koncentracije u drugim
poduzetnicima

Zagrebačka banka je imatelj udjela u sljedećim poduzetnicima:
Varaždinska banka d.d. (93,8% udjela), Prva stambena štedionica (100% udjela),
Marketing Zagrebačke banke d.o.o. (100% udjela), ZANE d.o.o. (100% udjela),
Centar Gradski podrum d.o.o. (100% udjela), ZB Invest d.o.o. (100% udjela),
Istraturist d.d. (71,8% udjela), Pominvest d.d. (88,66% udjela), Centar Kaptol
d.o.o. (100% udjela), ZABA Turizam (100% udjela), Allianz Zagreb d.d. (47,95%
udjela), Allianz ZB d.o.o., društvo za upravljanje obveznim MF (49% udjela),
Allianz ZB d.o.o., društvo za upravljanje dobrovoljnim MF (49% udjela), Tehnika
d.d. (19,9% udjela), Turistinvest d.o.o. – u likvidaciji (100% udjela),
Medtrade d.o.o. – u likvidaciji (100% udjela), Manda Invest d.o.o. – u
likvidaciji (50% udjela), Gradski podrum d.d. – u likvidaciji (15,04% udjela),
ZABA d.o.o. (100% udjela), Zagrebačka banka BH d.d. (86,24% udjela), Universal
banka Sarajevo d.d. (99,7% udjela).

Zagrebačka
banka d.d. neizravno je povezana sa sljedećim poduzetnicima: Universal banka
Sarajevo d.d. ima 51% udjela u UPI poslovni sistemi d.o.o., Sarajevo, Zagrebačka
banka BH d.d. – ima 27,34% udjela u TGA Stolac, ZANE d.o.o. ima 100% udio u
ZANE BH, Sarajevo, Istraturist d.d. ima udio od 100% u Istra Golf d.o.o., Umag,
ZABA-Turizam d.o.o ima udio od 54,76% u Gradskom podrumu d.d., Zagreb, u
likvidaciji, Tehnika d.d. ima udio od 100% u Tehnika nekretnine d.o.o., Zagreb
i udio od 100% u društvu Tehnika d.o.o., Kiseljak, VABA d.d. ima udio od 55% u
društvu Lipa d.d., Novi Marof.

Varaždinska banka d.d. izravno je povezana s poduzetnicima:
Lipa d.d. (55% udjela), MIV Varaždin (0,4% udjela), Tržište novca Zagreb (4%
udjela), Hotel Dubrava, Babin Kuk (0,02% udjela), Središnja depozitarna
agencija Zagreb (1,10% udjela), MBU d.o.o. Zagreb (4,97% udjela).

Član Nadzornog odbora Zagrebačke banke d.d. g. Ante
Vla­hović ujedno je i predsjednik uprave Tvornice duhana Rovinj d.d., Rovinj,
pa isto predstavlja »personalnu« vezu Zagrebačke banke d.d. i Tvornice duhana
Rovinj d.d.

U Republici Hrvatskoj također posluje i društvo Locat
leasing d.o.o., koje je u »vlasništvu« članice Grupe UniCredito Italiano –
Locat S.p.A.

Razmatranjem navedenih činjenica vezanih uz analizu
predmetne koncentracije utvrđeno je sljedeće:

1. Pripajanjem Varaždinske banke d.d. Zagrebačkoj
banci d.d. nastaje koncentracija definirana u točki 6.1. Odluke o zaštiti tržišnog
natjecanja unutar bankarskog sektora, koja podliježe obveznoj prijavi radi
ispitivanja može li njome doći do sprje­čavanja, ograničavanja ili narušavanja
tržišnog natjecanja u smislu točke 1.5. navedene odluke.

2. Analiza mjerodavnog tržišta pokazuje da Grupa
Zagre­bačke banke ima između 25,82% i 27,51% tržišnog udjela na tržištu
univerzalnog bankarstva Republike Hrvatske. Provedbom predmetne koncentracije
ne dolazi do porasta tržišnog udjela sudionika koncentracije na način da se
stvara ili jača vladajući položaj Zagrebačke banke d.d., pa predmetna
koncentracija ne vodi ni ograničavanju, sprječavanju ili narušavanju tržišnog
natjecanja na tržištu pružanja bankarskih i financijskih usluga (tržištu
univerzalnog bankarstva) Republike Hrvatske, ili na njegovu dijelu.

Na temelju iznijetoga odlučeno je kao u izreci.

Pouka
o pravnom lijeku

Ovo je rješenje konačno u upravnom postupku i protiv
njega nije dopuštena žalba, već se može pokrenuti upravni spor tužbom
neposredno kod Upravnog suda Republike Hrvatske u roku od 30 dana od dana
dostave ovog rješenja.

Urbroj:
139-020/04-04/ŽR
Zagreb, 19. travnja 2004.

Guverner
Hrvatske narodne banke
**dr. sc. Željko Rohatinski,** v. r.

Rješenje, NN 54/2004-1231